Dunaszerdahelyen megkezdődött a Csallóközi Vásár / PRAE.HU - a művészeti portál
Hájos Zoltán, a város polgármestere újságíróknak elmondta: Dunaszerdahely nevében is benne van a szerdai vásárok gyakorlata. Ezt a hagyományt 1980-ban elevenítették fel, s immár 31 éve ápolják.
A hazai és külföldi vásárosok, kézművesek vasárnapig kínálhatják termékeiket, lesz étel- és italbemutató is. A 31. vásár újdonsága, hogy bemutatkoznak a testvérvárosok - például Győr -, és több média illetve civil szervezet is képviselteti magát.
A KézenFogva Alapítvány Fogadd el, fogadj el! közvélemény-formáló rendezvénysorozatának dunaszerdahelyi stafétaállomása a vásár első napján zajlik le.
Pápay Zoltán, a vásár igazgatóhelyettese a Felvidéki Híradónak, amely a www.hírek.sk szlovákiai magyar talevíziós hírportálon látható, elmondta: akkor sem lesz probléma, ha elkel mind a 360 árusítási hely. Szerda este már csak 15 hely volt szabadon, szükség esetén további helyeket biztosítanak.
Dunaszerdahely 1256-ban kapta nevét – Syridahel -, vagyis megörökítették nevében a szerdai vásártartás jogát. Ma már csallóközi a vásár, hiszen nemcsak város, hanem az egész járás, az egész régió kézművesei, hagyományőrzői részt vesznek a rendezvényen. Tavaly több tízezren látogattak el a Csallóközi Vásárba.
Lesz kisállat-kiállítás, termésünnep, és nem maradnak el a szórakoztató és könnyűzenei programok sem. Ezek közül a legkiemelkedőbb a Csík Zenekar koncertje.